Датум: 06.05.2020.

Број:

СВИМ МЕДИЈИМА

Најава догађаја

**Онлајн предавање професора Милоша Шолаје**

**Др Милош Шолаја, ванредни професор на Факултету политичких наука Универзитета у Бањој Луци, одржаће 11. маја 2020. године у 13.00 часова онлајн предавање на тему ''Спољна политика савремене Кине“.**

Ово једночасовно предавање је друго по реду онлајн предавање у организацији Конфуцијевог института Универзитета у Бањој Луци, које ће се одржати преко апликације *Hangouts Meet*, а учесници ће имати могућност да постављају питања. Сви заинтересовани за ово предавање треба да се пријаве путем адресе електронске поште konfucijev.institut@unibl.org, са којег ће петнаестак минута прије почетка предавања добити линк за приступ истом.

Проф. Шолаја ће у свом предавању говорити о дефинисању и вођењу спољне политике Кине од „Великог отварања“ 1978. године до данас. То укључује и преглед односа Кине са свим актерима у модерном глобализованом свијету, прије свега са САД и другим великим државама, са сусједима као и са земљама у развоју. Нагласиће принципе мирољубиве активне коегзистенције које је дефинисао Џоу Енлај још 1954. године и њихов развој до данас, који укључује хармоничан развој у интересу Кине и свих њених партнера, њен приступ разним регионима у свијету на хармоничним основама дефинисаним по највишим конфучијанским принципима. У том свјетлу, нагласиће се димензије и потенцијали „Иницијативе појас и пут“ у оквиру које се развија и Механизам сарадње „Кине плус 17 земаља Централне, Источне и Југоисточне Европе.“

Милош Шолаја је професор међународних односа, међународне безбједности и спољне политике на Факултету политичких наука Универзитета у Бањој Луци. Учествовао је на више међународних конференција, конгреса и других догађаја. Објавио је око 100 радова у овим областима у међународним и домаћим часописима и четири публикације, од којих су неке уврштене и у међународне библиотеке.

**КОНФУЦИЈЕВ ИНСТИТУТ**

**УНИВЕРЗИТЕТА У БАЊОЈ ЛУЦИ**